text: Aftale skaber lærepladser i Vejle
  25 september 2013 kl. 06.05
  Antallet af praktikpladser inden for byggefagene i Vejle er steget med 23 procent på blot et år. Vejle Kommune tilskriver den positive udvikling en partnerskabsaftale med Dansk Byggeri og Syddansk Erhvervsskole.
  Kommende tømrere, murere og andre håndværkere har fået bedre muligheder for at komme i praktik i Vejle. En netop offentliggjort evaluering fra Dansk Byggeri viser, at antallet af praktikpladser inden for byggefagene er steget fra 82 til 101 praktikpladser på et år.
  Tallene dækker over den periode, hvor Vejle Kommune har haft en partnerskabsaftale med Dansk Byggeri og Syddansk Erhvervsskole.
  Vejles Borgmester Arne Sigtenbjerggaard er ikke i tvivl om, at partnerskabsaftalen har bidraget til succesen.
  - Sammen med kommunen har Dansk Byggeri og Syddansk Erhvervsskole virkelig gjort meget for, at de unge mennesker har en praktikplads. Så man kan roligt sige, at partnerskabsaftalen har vist sit værd, siger borgmesteren.
  